విష్ణువు చెప్పిన ఆనవాలు..
విష్ణువు చెప్పిన ఆనవాలు
Fri, Dec 20, 2013, 07:12 PM
దక్షిణ భారతదేశంలో మాండవ్య మహర్షిచే ముడిపడిన అనేక పుణ్యక్షేత్రాలు దర్శనమిస్తూ వుంటాయి. ఆ మహర్షి పాద స్పర్శ వలన ... ఆయన తపస్సు చేసిన కారణంగా ... యజ్ఞయాగాలు నిర్వహించినందువల్ల అనేక ప్రాంతాలు పవిత్రతను ... దివ్యత్వాన్ని సంతరించుకుని క్షేత్రాలుగా వెలుగొందుతున్నాయి. అలాంటి క్షేత్రాల్లో ఒకటిగా కరీంనగర్ కి చెందిన 'సిరిసిల్ల' కనిపిస్తుంది.
పూర్వం లోక కల్యాణం కోసం మాండవ్య మహర్షి యాగాన్ని తలపెట్టాడు. ఆ యాగానికి శ్రీమహావిష్ణువును ఆహ్వానించడం కోసం ఆయన గురించి తపస్సు చేశాడు. శ్రీ మహావిష్ణువు ప్రత్యక్షమై ఆహ్వానం పట్ల అంగీకారం తెలపడంతో, యాగం పూర్తయిన తరువాత ఆ ప్రదేశంలో ఆవిర్భవించవలసిందిగా మాండవ్యుడు కోరాడు. ఆయనకి ఇచ్చిన మాటమేరకు స్వామివారు ఇక్కడ వెలిశాడు.
ఆ తరువాత కాలంలో తనకి ఆలయాన్ని నిర్మించవలసిందిగా శ్రీమంతులైన కొందరు భక్తులను స్వప్నం ద్వారా స్వామి ఆదేశించాడు. దాంతో వాళ్లు ఆలయాన్ని నిర్మించి స్వామివారి మూర్తికి ప్రాణప్రతిష్ఠ చేసి 'కేశవనాథుడు' గా కొలుచుకోసాగారు. కాలక్రమంలో జరిగిన మతపరమైన దాడుల కారణంగా ఇక్కడి స్వామి విగ్రహం భిన్నమైంది. గ్రామస్తులు మరో విగ్రహాన్ని ప్రతిష్ఠించాలనే ఆలోచన చేస్తూ వుండగా కొంతమంది భక్తులకు స్వామి స్వప్నంలో దర్శనమిచ్చాడు.
మాండవ్య మహర్షి ఆరాధించిన ప్రతిమ ఫలానా చోటున ఉందనీ, దానిని తీసి ప్రతిష్ఠించమని భక్తులను ఆదేశించాడు. స్వామి చెప్పిన ఆనవాళ్ల మేరకు వెతికిన భక్తులకు ఓ చెట్టుకింద 'లక్ష్మీ వేంకటేశ్వర స్వామి' వారి విగ్రహం లభించింది. ఇప్పుడు గర్భాలయంలో కనిపించే మూర్తి అదే. ఆలయ పునరుద్ధరణ ... లక్ష్మీ వేంకటేశ్వరుల ప్రతిష్ఠ జరిగిన తరువాత నిత్య పూజలు ... ప్రత్యేక సేవలు ... విశేష ఉత్సవాలు జరుగుతున్నాయి.
ప్రతియేటా విజయదశమి రోజున స్వామివారి బ్రహ్మోత్సవాలు ప్రారంభమై, పది రోజులపాటు అంగరంగవైభవంగా జరుగుతాయి. ఈ సందర్భంగా స్వామివారికి జరిగే వివిధ వాహన సేవలను చూసి తీరవలసిందే. ఇక్కడి లక్ష్మీ వేంకటేశ్వరస్వామిని దర్శించుకున్నవారు, కష్టాల నుంచి బయటపడి సిరిసంపదలను పొందుతారని భక్తులు అనుభవపూర్వకంగా చెబుతుంటారు.
vishnuvu cheppina aanavaalu..
vishnuvu cheppina aanavaalu
Fri, Dec 20, 2013, 07:12 PM
dakshina bhaaratadesamlo mandavya maharshiche mudipadina aneka punhyakshetraalu darsanamistuu vuntaayi. aa maharshi paada sparsa valana ... aayana tapassu chesina kaaranamgaa ... yagnayaagaalu nirvahinchinanduvalla aneka praantaalu pavitratanu ... divyatvaanni santarinchukuni kshetraalugaa velugondutunnaayi. alanti kshetraallo okatigaa karinnagar ki chendina 'sirisilla' kanipistundi.
puurvam loka kalyanam kosam mandavya maharshi yaagaanni talapettaadu. aa yaganiki srimahaavishnuvunu aahvaaninchadam kosam aayana gurinchi tapassu cheshaadu. shree mahavishnuvu pratyakshamai aahvaanam patla angeekaaram telapadamtho, yagam puurtayina taruvaata aa pradesamlo aavirbhavinchavalasindiga mandavyudu koradu. aayanaki ichina matameraku swaamivaaru ikkada velisaadu.
aa taruvaata kaalamlo tanaki aalayaanni nirminchavalasindigaa srimantulaina kondaru bhaktulanu swapnam dwara swami aadesinchaadu. daamto vaallu aalayaanni nirminchi swaamivaari moortiki praanapratishta chesi 'kesavanathudu' gaa koluchukosagaru. kaalakramamlo jarigina mataparamaina daadula kaaranamgaa ikkadi swami vigraham bhinnamaindi. graamastulu maro vigrahaanni pratishtinchaalane aalochana chestu vundagaa kontamandi bhaktulaku swami swapnamlo darsanamichaadu.
mandavya maharshi aaraadhinchina pratima falana chotuna undanee, daanini teesi pratishtinchamani bhaktulanu aadesinchaadu. swami cheppina aanavaalla meraku vetikina bhaktulaku oo chettukinda 'lakshmi venkateshwara swami' vaari vigraham labhinchindi. ippudu garbhaalayamlo kanipinche muurti adhe. aalaya punaruddharana ... lakshmi venkateshwarula pratishta jarigina taruvaata nitya poojalu ... pratyeka sevalu ... visesha utsavaalu jarugutunnaayi.
pratiyeta vijayadasami rojuna swaamivaari brahmotsavalu praarambhamai, padi rojulapatu angarangavaibhavamgaa jarugutaayi. ee sandarbhamgaa swaamivaariki jarige vividha vaahana sevalanu chusi teeravalasinde. ikkadi lakshmi venkateswaraswamini darsinchukunnavaaru, kashtala nunchi bayatapadi sirisampadalanu pondutaarani bhaktulu anubhavapuurvakamgaa chebutuntaaru.